ไฟแนนซ์ทูเดย์
โดย...ช.ชดา
3 ส.ค. 2558

โดย...ช.ชดา
...นอกจากภาวะเศรษฐกิจที่ตกสะเก็ดจะทำให้การค้าขายฝืดเคืองแล้ว ภาคธุรกิจก็ประสบกับปัญหาขาดแคลนแรงงานหนัก โดยเฉพาะภาคการเงิน เนื่องจากค่านิยมคนรุ่นใหม่อยากทำธุรกิจเอง ไม่ต้องการทำงานประจำ  จึงเดินเข้าออกย้ายงานเป็นว่าเล่น  รับพนักงานเข้ามาไม่ถึงปีก็ลาออก ทำให้ต้นทุนแฝงของภาคธุรกิจเพิ่มขึ้นเยอะ ทั้งค่าประกันสังคม ค่าเทรนนิ่ง และอื่นๆ
ฐากร ปิยะพันธ์ กรรมการผู้จัดการใหญ่ กรุงศรีคอนซูมเมอร์ คุยให้ฟังว่า พนักงานที่เปิดรับและขาดแคลนที่สุดตอนนี้ คือ พนักงานคอลเซ็นเตอร์ ที่ไม่เพียงแต่สถาบันการเงินต้องมีแล้ว บริษัทเอกชนขนาดใหญ่ที่เป็นผู้ผลิตสินค้าอุปโภคและบริโภค จะมีฮอตไลน์ให้ลูกค้าโทรเข้ามาสอบถามเรื่องผลิตภัณฑ์ ทำให้เกิดการชิงตัวกันมากขึ้น ผลคือค่าตอบแทนที่พนักงานได้รับสูงขึ้น นับว่าเป็นเรื่องที่ดีของมนุษย์เงินเดือน ซึ่งเป็นไปตามกลไกตลาด
...ส่วนที่ลำบากในยามนี้คือผู้ประกอบการเอสเอ็มอี แม้แบงก์จะไม่ชักร่มกลับ แต่ก็ยังแย่เพราะขายของไม่ออก ขาดรายได้ มีเงินไม่พอจ่ายหนี้ หลายรายต้องการรักษาประวัติเครดิตของตัวเองไม่ให้ติดเครดิตบูโร  จึงหันมาเบิกถอนเงินสดจากบัตรเครดิตมาจ่ายหนี้ให้ธนาคาร ซึ่งจะเป็นวงจรถ่ายเทหนี้จากสินเชื่อเอสเอ็มอีไปยังบัตรเครดิต
แม้จะโยกหนี้ไปอยู่ในบัญชีไหน หนี้ก็ยังเป็นหนี้ แค่ย้ายที่แต่ไม่ได้หายไปไหน ไม่พ้นที่แบงก์ต้องสำรองหนี้เพิ่มหากลูกค้าที่บริหารเงินกันมือเป็นระวิงในขณะนี้มีรายได้ไม่พอจ่ายเงินกู้ทั้งต้นทั้งดอกเบี้ย
...โปรดทราบ สมพร จิตเป็นธม เลขาธิการกองทุนการออมแห่งชาติ (กอช.) เลื่อนแกรนด์โอเพนนิ่งจากวันที่ 18 เป็นวันที่ 20 ส.ค.  จบข่าว